b'\n_START_ARTICLE_\nHerbert Huppertz\n_START_SECTION_\n\xc5\xbdivljenjepis\n_START_PARAGRAPH_\nHerbert Huppertz je v Luftwaffe vstopil \xc5\xbee v jeseni leta 1937, dve leti kasneje pa je bil s \xc4\x8dinom poro\xc4\x8dnika dodeljen v 6./JG 51. Svojo prvo zra\xc4\x8dno zmago je dosegel 28. maja 1940 med bitko za Francijo, ko je v bli\xc5\xbeini Dunkirka sestrelil britanskega lovca Supermarine Spitfire. Kasneje je sodeloval tudi v bitki za Britanijo, kjer je dosegel \xc5\xa1e \xc5\xa1tiri zra\xc4\x8dne zmage in si zagotovil status letalskega asa._NEWLINE_Spomladi 1941 je bil Huppertz preme\xc5\xa1\xc4\x8den k 12./JG 51 na vzhodno fronto, kjer je do 9 avgusta dosegel 33 zra\xc4\x8dnih zmag. Na ta dan je bil sestreljen v svojem Bf 109 F-2 (W.Nr. 8938) iz katerega se je nepo\xc5\xa1kodovan re\xc5\xa1il s padalom. 25. avgusta je dosegel svojo 34. zmago, 30. avgusta pa je bil odlikovan z Vite\xc5\xa1kim kri\xc5\xbeem. Septembra 1941 je bil Huppertz ponovno preme\xc5\xa1\xc4\x8den. Tokrat so ga dodelili k Erg\xc3\xa4nzungs-Staffel/JG 51, kjer je postal in\xc5\xa1truktor lovskih pilotov. Na fronto se je vrnil \xc5\xa1ele konec decembra 1941 in je bil dodeljen k Gruppenstabu III./JG 51. Med slu\xc5\xbeenjem v tej enoti je dosegel pet zra\xc4\x8dnih zmag._NEWLINE_27. januarja 1942 je postal Staffelkapit\xc3\xa4n 12./JG 1, ki je imel sprva bazo v Brestu, kasneje v Jevru, od tam pa je bil preme\xc5\xa1\xc4\x8den na Norve\xc5\xa1ko. Tam je Huppertz s svojo enoto sodeloval v operaciji Donnerkeil, zra\xc4\x8dni za\xc5\xa1\xc4\x8diti nem\xc5\xa1kih bojnih kri\xc5\xbeark Scharnhorst in Gneisenau ter te\xc5\xbeke kri\xc5\xbearke Prinz Eugen med njihovim umikom iz Bresta. Med operacijo je Herbert Huppertz dosegel eno zra\xc4\x8dno zmago in sicer 12. februarja nad britanskim lovcem Spitfire._NEWLINE_Marca je bil IV./JG 1 preformiran in preimenovan v III./JG 5., Huppertz pa je obdr\xc5\xbeal poveljstvo nad 9./JG 5. 2. aprila je nad norve\xc5\xa1ko obalo sestrelil britanski lahki bombnik De Havilland Mosquito, sam pa je bil 15. septembra po\xc5\xa1kodovan, ko je moral svojega po\xc5\xa1kodovanega lovca Focke-Wulf Fw 190 A-2 (W.Nr. 2208) zasilno pristati v Morgensbecku. 9. novembra je bil Huppertz imenovan na polo\xc5\xbeaj Staffelkapit\xc3\xa4na 3./JG 2, s katero se je spet zna\xc5\xa1el v bazah ob Rokavskem prelivu. Tam pa ni ostal dolgo, saj je bil kmalu imenovan za poveljnika 10./JG 2. 30. decembra 1943 je dosegel svojo \xc5\xa1estdeseto zmago, februarja 1944 pa je bil imenovan na mesto Gruppenkommandeurja III./JG 2. 22. februarja 1943 je bil v spopadu z ameri\xc5\xa1kimi te\xc5\xbekimi bombniki njegov Fw 190 A-7 (W.Nr. 340 275) sestreljen, Huppertz pa je bil ranjen. 6. junija 1944, na prvi dan zavezni\xc5\xa1ke operacije Overlord je Huppertz dosegel pet zra\xc4\x8dnih zmag nad zavezni\xc5\xa1kimi lovci za zmage od 73 do 77._NEWLINE_8. junija 1944 je bil Herbert Huppertz na svoji zadnji nalogi v svojem lovcu Fw 190 A-8 (W.Nr. 730 440). V bli\xc5\xbeini mesta Cintheaux se je zapletel v spopad z ameri\xc5\xa1kimi lovci, ki so ga sestrelili, sam pa je bil v tem spopadu ubit. Posmrtno je bil 24. junija 1944 povi\xc5\xa1an v \xc4\x8din majorja in odlikovan s hrastovimi listi k vite\xc5\xa1kemu kri\xc5\xbeu (Nr 512)._NEWLINE_Herbert Huppertz je v svoji letalski karieri dosegel skupaj 78 potrjenih zra\xc4\x8dnih zmag. 33 jih je dosegel nad vzhodno, 45 pa nad zahodno fronto. Na zahodni fronti je sestrelil 17 te\xc5\xbekih strate\xc5\xa1kih bombnikov.'